FÆLLES HOLDNING (EF) Nr. 50/96 fastlagt af Rådet den 8. juli 1996 med henblik på vedtagelse af Europa-Parlamentet og Rådets direktiv 96/ /EF af . . . om ændring af bilaget til direktiv 93/7/EØF om tillbagelevering af kulturgoder, som ulovligt er fjernet fra en medlemsstats område (96/C 264/10)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til proceduren i traktatens artikel 189 B (3), og

ud fra følgende betragtninger:

Alt efter de kunstneriske traditioner i Fællesskabet betragtes akvareller, gouacher og pasteller som enten malerier eller tegninger; kategori 4 i bilaget til direktiv 93/7/EØF (4) omfatter tegninger, der udelukkende er fremstillet som håndarbejde, uanset underlagets og materialernes art, medens kategori 3 omfatter malerier og billeder, der udelukkende er fremstillet som håndarbejde, uanset underlagets og materialernes art; værditærsklerne, som finder anvendelse på disse to kategorier, er forskellige; dette vil kunne føre til, at akvareller, gouacher og pasteller behandles meget forskelligt inden for det indre marked, alt efter hvilken medlemsstat de befinder sig i; det er nødvendigt med henblik på anvendelsen af nævnte direktiv at træffe afgørelse om, hvilken kategori de skal henføres under for at sikre, at de anvendte værditærskler er de samme i hele Fællesskabet;

erfaringen har vist, at de priser, der opnås for akvareller, gouacher og pasteller, normalt er højere end priserne for tegninger, men væsentligt lavere end priserne for olie- og temperamalerier; det er derfor hensigtsmæssigt at oprette en ny særskilt kategori med en tærskel på 30 000 ECU for akvareller, gouacher og pasteller; herved sikres mulighed for tilbagelevering af værker af større betydning, der ulovligt er fjernet fra en medlemsstats område -

UDSTEDT FØLGENDE DIREKTIV:

Artikel 1

Bilaget til direktiv 93/7/EØF ændres således:

1) I rubrik A:

a) affattes punkt 3 således:

»3. Malerier og billeder, der ikke hører ind under kategori 3 A eller 4, og som udelukkende er fremstillet som håndarbejde, uanset underlagets og materialernes art (1)«.

b) Følgende punkt indsættes:

»3 A. Akvareller, gouacher og pasteller, der udelukkende er fremstillet som håndarbejde, uanset underlagets art (1)«.

c) affattes punkt 4 således:

»4. Mosaikker, der ikke hører ind under kategori 1 eller 2, og som udelukkende er fremstillet som håndarbejde, og tegninger, der udelukkende er fremstillet som håndarbejde, uanset underlagets og materialernes art (1)«.

2) I rubrik B indsættes følgende kategori:

»30 000

- 3 A (Akvareller, gouacher og pasteller)«.

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest seks måneder efter dets offentliggørelse i De Europæiske Fællesskabers Tidende. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv er rettet til medlemsstaterne.

Udfærdiget i Bruxelles, den . . .

På Europa-Parlamentets vegne

Formand

På Rådets vegne

Formand

(1) EFT nr. C 6 af 11. 1. 1996, s. 15.

(2) EFT nr. C 97 af 1. 4. 1996, s. 28.

(3) Europa-Parlamentets udtalelse af 21. 5. 1996 (endnu ikke offentliggjort i Tidende), Rådets fælles holdning af 8. juli 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke oggentliggjort i Tidende).

(4) EFT nr. L 74 af 27. 3. 1993, s. 74.

RÅDETS BEGRUNDELSE

I. INDLEDNING

1. Den 22. november 1995 sendte Kommissionen Europa-Parlamentet og Rådet et forslag til direktiv om ændring af bilaget til Rådets direktiv 93/7/EØF af 15. marts 1993 om tilbagelevering af kulturgoder, som ulovligt er fjernet fra en medlemsstats område; forslaget var baseret på EF-traktatens artikel 100 A.

2. Europa-Parlamentet og Det Økonomiske og Sociale Udvalg afgav udtalelse henholdsvis den 12. maj (1) og den 31. januar 1996 (2).

3. Den 8. juli 1996 fastlagde Rådet sin fælles holdning i henhold til traktatens artikel 189 B.

II. FORSLAGETS FORMÅL

Oprettelse af en særskilt kategori for akvareller, gouacher og pasteller med en passende tærskel for at sikre ensartet anvendelse af værditærsklerne for disse kulturgoder i Fællesskabet.

1. Generelle bemærkninger

I den fælles holdning har Rådet godkendt Kommissionens forslag med en procedureændring, som det har fundet ønskelig.

2. Bemærkninger til specifikke punkter

2.1. Rådet har foretaget en procedureændring i Kommissionens forslag med hensyn til datoen for direktivets anvendelse, således at denne bliver den samme som anvendelsesdatoen for forordningen om ændring af bilaget til Rådets forordning (EØF) nr. 3911/92 om udførsel af kulturgoder, som Kommissionen fremsatte forslag til samtidigt med direktivforslaget.

2.2. Europa-Parlamentets udtalelse

Europa-Parlamentet har ikke fremsat nogen ændringsforslag til Kommissionens forslag.

KONKLUSIONER

Rådet mener, at dets fælles holdning, som er identisk med Kommissionens forslag (dog med en teknisk ændring, således at direktivet og forordningen kan tages i anvendelse samtidig, jf. ovenfor), er et egnet instrument til at imødekomme behovet for at oprette en ny kategori for akvareller, pasteller og gouacher.

(1) EFT nr. C 166 af 10. 6. 1996, s. 38.

(2) EFT nr. C 97 af 1. 4. 1996.